- Jeg havde affundet mig med, at jeg aldrig ville slippe for den smerte, som helvedesilden gav mig, fortæller Lisbeth Marie Nielsen.

Helvedesild er en sygdom, som halvdelen af alle over 80 har, eller har haft. Smerterne kan vare i årevis, og for mange går de aldrig væk.

Lidelsen er forårsaget af den virus, der findes i skoldkopper. Den sidder i kroppen og blusser først op mange år efter, skoldkopperne er væk.

Hos Lisbeth Marie Nielsen var sygdommen brudt ud under et brusebad nytårsdag for tre år siden.

- Jeg steg ud af badet og havde en brændende fornemmelse i højre side. Da jeg så mig i spejlet kunne jeg se, at hele min højre side af kroppen var slået ud i betændte blærer og udslæt, fortæller hun.

Hendes læge havde ikke kigget på det i mange sekunder, før han kunne fastslå, at det var et tilfælde af helvedesild.

Lisbeth Marie Nielsen var derefter sygemeldt i 17 uger.

- Jeg kunne ikke have tøj på. Bare den mindste berøring gav helt forfærdelige smerter. Skulle jeg absolut ud, så havde jeg noget tøj på, der mest af alt mindede om et telt, og som ikke kom i kontakt med højre side af min krop.

Da hun vendte tilbage på arbejdet som social og sundhedsassistent på OUH's afdeling Z for plastikkirurgi, lærte Lisbeth at leve med sin sygdom, men livskvaliteten var i bund.

Hun tog i en lang periode den højeste tilladte dosis af de nervesmertenedsættende piller Gapapentin, men udover at give hende en begyndende tinitus havde de ingen effekt.